༈ད་ནི་དབང་པོ་ཐ་མ་རྣམས་ལ་ཚིགས་སུ་བཅད་པ་རྣམས་ཀྱི་དོན་བརྗོད་པས་ཡན་ལག་གི་དོན་རྒྱ་ཆེར་བཤད་པ་ལ་འཇུག་པར་བྱ་སྟེ། འདི་ལ་དཀོན་མཆོག་གསུམ་གྱི་རང་བཞིན་བཤད་པས་སྐྱབས་སུ་འགྲོ་བ། སྐྱབས་སུ་སོང་ནས་བྱང་ཆུབ་ཏུ་སེམས་བསྐྱེད་པ་ལ་བསླབ་པ། ཆོས་དེ་ཐོས་པའི་ཕན་ཡོན། ཕན་ཡོན་ཅན་གྱི་ཆོས་དེའི་དགོས་པ་ལ་སོགས་པ་བཤད་པ། བཤད་པའི་དགེ་བ་བསྔོ་བ་སྟེ་དོན་རྣམ་པ་ལྔ་ལས། དང་པོ་ལ། དོན་དམ་པའི་དཀོན་མཆོག་གསུམ་དང་། ཀུན་རྫོབ་པའི་དཀོན་མཆོག་གསུམ། དཀོན་མཆོག་གི་སྒྲའི་དོན་བཤད་པའོ། །དང་པོ་ལ། སངས་རྒྱས་དང་། ཆོས་དང་། དགེ་འདུན་བཤད་པའོ། །དང་པོ་ལ། བཤད་པའི་གཞི་དགོད་པ། དེ་ཉིད་ལེགས་པར་བཤད་པའོ། །དང་པོ་ནི། སེམས་ཅན་གྱྀ་ཚོགས་གསུམ་ལས་སེམས་ཅན་ཁ་ཅིག་ནི་ཚངས་པ་དང་།ཁ་ཅིག་ནི་དབང་ཕྱུག་དང་།ཁ་ཅིག་ནི་ཁྱབ་འཇུག་ལ་སོགས་པ་རྣམས་ལ་སྐྱབས་སུ་འགྲོ་ཞིང་སྟོན་པར་ཁས་ལེན་ལ།ཡང་སེམས་ཅན་གང་དག་དེ་བཞིན་གཤེགས་པ་ལ་སྟོན་པར་མཐོང་ནས་དེ་བཞིན་གཤེགས་པས་ཇི་ལྟར་རིགས་པར་འདུལ་བ་དེ་དག་ནི་དེ་བཞིན་གཤེགས་པ་ལ་སྐྱབས་སུ་འགྲོ་སྟེ།སུ་ཡང་རུང་སྟེ་སྐྱབས་སུ་འགྲོ་བ་ནི་འཇིགས་པ་ལས་སྐྱོབ་པའི་ཆེད་དུ་ཡིན་ལ།འཇིགས་པ་ཡང་། འཚེ་བ་དག་ནི་ཐམས་ཅད་དང་།།ངན་སོང་དང་ནི་ཐབས་མིན་དང་།།འཇིག་ཚོགས་ཐེག་པ་དམན་དག་ལས། །སྐྱོབ་ཕྱིར་སྐྱབས་ཀྱི་དམ་པའོ། །ཞེས་འཇིགས་པ་རྣམ་པ་ལྔ་ལས་བསྐྱབས་པའི་ཕྱིར་ཏེ།ཚེ་འདི་ཉིད་ཀྱི་ནད་དང་དགྲ་ལ་སོགས་པའི་འཚ་ེབ་རྣམས་བཟློག་པའི་ཕྱིར་སྐྱབས་སུ་འགྲོ་བ་ནི་བྱེད་གསུམ་ཞེས་འཆད་པར་འགྱུར་བའི་སྐྱབས་འགྲོ་སྟེ།དེ་བཞིན་གཤེགས་པ་ལ་མཆོག་ཏུ་འཛིན་པར་བྱེད་པའོ། །ངན་སོང་གི་འཇིགས་པ་ལས་སྐྱོབ་པའི་ཕྱིར་སྐྱབས་སུ་འགྲོ་བ་ནི་སྐྱེས་བུ་ཆུང་ངུའི་སྐྱབས་འགྲོ་སྟེ།སངས་རྒྱས་ལ་སྐྱབས་སུ་སོང་བས་ཕག་གི་སྐྱེ་གནས་ལས་བཟློག་པ་ལྟ་བུའོ།།ཐབས་མིན་ནི་ཐར་པ་དོན་དུ་གཉེར་བའི་བློ་ཡོད་ཀྱང་མེ་ལྔ་བསྟེན་པ་ལ་སོགས་པ་ཐར་པའི་ཐབས་མ་ཡིན་པ་ལ་ཞུགས་པ་ལས་བཟློག་པའི་ཕྱིར་དང་།སངས་རྒྱས་ཀྱི་བསྟན་པ་ལ་འཇུག་པར་བྱ་བའྀ་ཕྱིར་རོ།།སངས་རྒྱས་ཀྱི་བསྟན་པ་ཡང་ཤེས་རབ་སྒྲོན་མར།བསྟན་པ་ཞེས་བྱ་བ་ལྷ་དང་མི་བདུད་རྩིའི་གོ་འཕང་ཐོབ་པར་འདོད་པ་རྣམས་ལ་ཡོངས་སུ་ཤེས་པར་བྱ་བ་དང་།སྤང་བར་བྱ་བ་དང་།མངོན་སུམ་དུ་བྱ་བ་དང་།བསྒོམ་པར་བྱ་བ་དག་ལ་ཕྱིན་ཅི་མ་ལོག་པར་སྟོན་པ་སྟེ།བཅོམ་ལྡན་འདས་ཀྱི་གསུང་རབ་ཅེས་བྱ་བ་ཡིན་ནོ།།ཞེས་དང་།སྡིག་པ་ཅྀ་ཡང་མི་བྱ་སྟེ།།དགེ་བ་ཕུན་སུམ་ཚོགས་པར་སྤྱད།།རང་གི་སེམས་ནི་ཡོངས་སུ་གདུལ།།འདི་ནི་སངས་རྒྱས་བསྟན་པ་ཡིན།།ཞེས་བྱ་བས་འཕགས་པའི་བདེན་པ་བཞི་ཡིད་ལ་བྱེད་པ་དང་། བསླབ་པ་གསུམ་ལ་ཅི་རིགས་པར་སློབ་པ་ནི་དོན་གྱི་བསྟན་པ་ཡིན་ལ། དེ་སྟོན་པར་བྱེད་པའི་སྟོན་པ་དང་། སློབ་མའི་གསུང་དག་ནི་ཚིག་གིས་བསྟན་པ་སྟེ། སྟོན་པའི་དམ་ཆོས་རྣམ་གཉིས་ཏེ། །ལུང་དང་རྟོགས་པའི་བདག་ཉིད་དོ། །དེ་འཛིན་བྱེད་པ་སྨྲ་བྱེད་དང་། །སྒྲུབ་པར་བྱེད་པ་ཁོ་ན་ཡིན།།ཞེས་གསུངས་པའྀ་ཕྱིར་རོ།།
གང་དེ་བཞིན་གཤེགས་པས་གསུངས་པ་ཡིན་དུ་ཟིན་ཀྱང་སྦྱིན་པ་ལ་སོགས་པའི་གཏམ་ཅུང་ཟད་ཙམ་དང་། སྨན་དཔྱད་དང་། སྒྲ་ལ་སོགས་པ་དང་།དེ་དག་སློབ་དཔོན་ཀླུ་སྒྲུབ་ལ་སོགས་པས་སྦྱར་བ་ཡང་རུང་སྟེ། མུ་སྟེགས་བྱེད་དང་ཐུན་མོང་པ་ཡིན་པས་སངས་རྒྱས་ཀྱི་བསྟན་པ་ཞེས་ནི་མི་བྱའོ། །སངས་རྒྱས་ཀྱི་ཐེག་པ་ལྷག་པའི་ཚུལ་ཁྲིམས་ལ་ཞུགས་སུ་ཟིན་ཀྱང་གང་ཟག་ཏུ་ལྟ་བས་འཇིག་ཚོགས་ལ་ལྟ་བ་དང་ལྡན་པའི་མང་པོས་བཀུར་བ་ལ་སོགས་པ་དག་ནི་ཇི་སྲིད་ལྟ་བ་དེ་མ་བཏང་བ་དེ་སྲིད་དུ་ཐར་པའྀ་སྐབས་མེད་པས་དེ་ལས་ཐར་པའི་ཕྱིར་སྐྱབས་སུ་འགྲོའོ། །འཇིག་ཚོགས་ལ་ལྟ་བ་ཀུན་བརྟགས་པ་དང་ལྷན་ཅིག་སྐྱེས་པ་སྤངས་ཏེ་རང་གི་མི་སློབ་པ་ཐོབ་ཏུ་ཟིན་ཀྱང་ལམ་གོལ་བའི་ཉན་ཐོས་དང་རང་སངས་རྒྱས་དག་ཀྱང་རང་གི་ལམ་དེ་ལས་བཟློག་སྟེ། ཐེག་ཆེན་དུ་འཇུག་པ་ན་དེ་བཞིན་གཤེགས་པ་ལ་སྐྱབས་སུ་འགྲོའོ། །ཐེག་པ་ཆེན་པོ་ལ་འཇུག་པ་ན་ཡང་། རྒྱལ་དང་རྒྱལ་བའི་ཆོས་ལ་དད་གྱུར་ཅིང་། །རྒྱལ་སྲས་རྣམས་ཀྱི་སྤྱོད་ལ་དད་བྱེད་པ། །བྱང་ཆུབ་བླ་ན་མེད་ལ་དད་གྱུར་ནས། །སྐྱེས་བུ་ཆེན་པོ་རྣམས་ཀྱི་སེམས་སྐྱེའོ། །ཞེས་གསུངས་པ་ལྟར་ཐེག་པ་དམན་པ་མན་ཆད་ཀྱི་འཇིགས་པ་ལྔ་པོ་དེ་དག་ལས་བསྐྱབ་པའི་ཕྱིར་སྐྱབས་སུ་འགྲོའོ། །ཐེག་པ་ཆེན་པོ་ལ་ཞུགས་ནས་ཀྱང་མི་མཐུན་པའི་ཕྱོགས་རགས་པ་དང་ཕྲ་བ་དེ་དང་དེའི་འཇིགས་པ་ལས་སྐྱོབ་པའི་ཕྱིར་གོང་ནས་གོང་དུ་སྐྱབས་སུ་འགྲོ་བའི་རིམ་པ་ཤིན་ཏུ་མང་དུ་ཡོད་པར་ཤེས་པར་བྱའོ། །གློ་བུར་བའི་ཉེས་པ་བཟློག་པའི་ཕྱིར་འཕྲལ་དུ་སྐྱབས་སུ་འགྲོ་བ་ནི་ཉན་ཐོས་ཀྱི་ཕྱོགས་ལ་ཡང་ཡོད་དེ། ཇི་ལྟར་འཕགས་པ་ཀུན་དགའ་བོ་སྨད་འཚོང་མའི་རིག་སྔགས་ཀྱི་མཐུས་ཉེན་པ་ན་སྟོན་པ་ལ་སྐྱབས་སུ་སོང་བས་འཇིགས་པ་དེ་ལས་གྲོལ་བ་ལྟ་བུའོ། །གཟུང་བ་དང་འཛིན་པའི་རྣམ་པར་རྟོག་པ་ལས་སྐྱོབ་པ་ཡང་དེ་བཞིན་གཤེགས་པ་ལ་ཉེས་པ་ཇི་སྙེད་པ་ལས་སྐྱོབ་པའི་མཐུ་ཡོད་པར་ཤེས་པའི་དད་པ་དང་། རང་བཞིན་མེད་པའྀ་དེ་ཁོ་ན་ཉིད་ཤེས་པའི་དོན་དམ་པའི་སྐྱབས་སུ་འགྲོ་བས་སྤོང་བ་ཡིན་པའི་ཕྱིར་སྐྱབས་སུ་འགྲོ་བ་ནི་ལམ་གྱི་སྔོན་དུ་འགྲོ་བ་ཙམ་དུ་མ་ཟད་དངོས་གཞིར་ཡང་བལྟ་བར་བྱའོ། །མན་ངག་པ་དག་ནི་བླ་མ་དམ་པ་ལ་སངས་རྒྱས་སུ་འདུ་ཤེས་པ་ཉིད་ཀྱི་མོས་པ་དང་དེ་ཁོ་ན་ཉིད་ཡིད་ལ་བྱེད་པའི་རིམ་པས་བྱེད་པར་སྣང་ངོ་། །ཆོས་ཉིད་ཀྱི་རྒྱུ་འཐུན་པའི་དད་པས་ཆོས་དང་དགེ་འདུན་ལ་ཡང་སྐྱབས་སུ་འགྲོའོ་ཞེས་བྱ་བ་ལ། མ་ཁོལ་གྱིས་དཀོན་མཆོག་གསུམ་ལ་བསྟོད་པའི། ཆོས་ཉིད་རྒྱུ་འཐུན་གསུང་རབ་བཅུ་གཉིས་དང་།།ཞེས་གསུངས་པའི་འགྲེལ་པར། ཆོས་ཉིད་ཅེས་བྱ་བ་ལ་ཆོས་ཉིད་བདག་རྣམ་པ་གཉིས་ཀྱིས་དབེན་པ་སྟོང་པ་ཉིད་དེ། བདག་མེད་པ་དང་བདག་དང་བྲལ་བའི་མཚན་ཉིད་འཛིན་པ་རང་བཞིན་གྱིས་འོད་གསལ་བའི་སྤྱིའི་མཚན་ཉིད་དོན་དམ་པའི་ངོ་བོའོ། །དེའི་རྒྱུ་འཐུན་པ་བསྟན་པའི་ཆོས་བདག་མེད་པར་སྟོན་པའི་གསུང་རབ་སྟེ། ཞེས་
གསུངས་པ་ལྟར་ཆོས་ཉིད་དང་རྒྱུ་འཐུན་པའི་གསུང་རབ་ལ་དང་བའི་དད་པས་ཡོན་ཏན་ཤེས་ནས་ཆོས་ལ་སྐྱབས་སུ་འགྲོ་ཞིང་།ཆོས་ཀྱི་སྣོད་དུ་ཤེས་ནས་དགེ་འདུན་ལ་ཡང་སྐྱབས་སུ་འགྲོའོ།།དེས་ན་དད་པ་སྐྱ་ེབའི་རིམ་པ་གསུམ་ལས་དེ་དད་པའི་ཡུལ་དང་པོ་ཉིད་ཡིན་པས་སངས་རྒྱས་དཀོན་མཆོག་གི་དབང་དུ་བྱས་ཏེ་ཚིགས་སུ་བཅད་པ། གང་ཞིག་ཐོག་མ་དབུས་མཐའ་མེད་ཞི་སངས་རྒྱས་ཉིད་རང་རྣམ་སངས་རྒྱས། །སངས་རྒྱས་ནས་ནི་མ་རྟོགས་རྟོགས་ཕྱིར་འཇིགས༷་མེད་རྟག་པའི་ལམ་སྟོན་པ། །མཁྱེན་བརྩེའི་རལ་གྲི་རྡོ་རྗེ་མཆོག་བསྣམས་སྡུག་བསྔལ་མྱུ་གུ་གཅོད་མཛད་གཅིག༷ །སྣ་ཚོགས་ལྟ་ཐིབས་ཀྱིས་བསྐོར་ཐེ་ཚོམ་རྩིག་པ་འཇིག་མཛད་དེ་ལ་འདུད། །ཅེས་བྱ་བ་ནི་བཤད་པའི་གཞིའོ། །
དེ་ཉིད་ལེགས་པར་བཤད་པ་ནི། འདིས་ཅི་བསྟན་ཞེ་ན། འདུས་མ་བྱས་ཤིང་ལྷུན་གྱིས་གྲུབ། །གཞན་གྱི་རྐྱེན་གྱིས་རྟོགས་མིན་པ། །མཁྱེན་དང་བརྩེ་དང་ནུས་པར་ལྡན། །དོན་གཉིས་ལྡན་པའི་སངས་རྒྱས་ཉིད། །འདིས་ནི་མདོར་བསྡུ་ན་ཡོན་ཏན་བརྒྱད་དང་ལྡན་པའི་སངས་རྒྱས་ཉིད་བརྗོད་དོ། །ཡོན་ཏན་བརྒྱད་གང་ཞེ་ན། འདུས་མ་བྱས་པ་ཉིད་དང་། ལྷུན་གྱིས་གྲུབ་པ་དང་། གཞན་གྱི་རྐྱེན་གྱིས་མངོན་པར་རྟོགས་པ་མ་ཡིན་པ་དང་། ཡེ་ཤེས་དང་།ཐུགས་རྗེ་དང་། ནུས་པ་དང་། རང་གི་དོན་ཕུན་སུམ་ཚོགས་པ་དང་། གཞན་གྱི་དོན་ཕུན་སུམ་ཚོགས་པ་རྣམས་སོ། །ཇི་ལྟར་བསྟན་ཞེ་ན། སོ་སོར་བརྗོད་པར་བྱ་སྟེ། ཐོག་མ་དབུས་མཐའ་མེད་ཅེས་བྱ་བ་འདིས་ནི་འདུས་མ་བྱས་བསྟན་ཏེ། ཐོག་མ་སྐྱེ་བ་དང་།དབུས་གནས་པ་དང་། མཐའ་འཇིག་པ་མེད་པའི་རང་བཞིན་ཡིན་པའི་ཕྱིར་གྱི། གཏན་ཚིགས་ཀྱི་དོན་གོ་བ་ན་འདུས་མ་བྱས་སུ་བརྗོད་པར་གོ་སྟེ་གདོང་ལྔ་པ་གོ་བས་སེང་གེར་གོ་བ་ལྟ་བུའོ། །ཞི་བས་ནི་ལྷུན་གྱིས་གྲུབ་པ་བརྗོད་དེ། སྤྲོས་པ་དང་རྣམ་པར་རྟོག་པ་ཞི་སྟེ་དེ་ཡང་སྤྲོས་པ་དང་རྟོག་པ་མེད་པར་དགག་པ་ཙམ་མ་ཡིན་པར་ཆོས་ཀྱི་སྐུ་ཅན་དུ་བརྗོད་པའི་ཕྱིར་གྱི་གཏན་ཚིགས་ལས་ལྷུན་གྱིས་གྲུབ་ཅེས་བྱ་བ་འདི་བརྗོད་པ་ཡིན་ནོ། །སངས་རྒྱས་ཉིད་རང་རྣམ་སངས་རྒྱས་ཤེས་བྱ་བ་འདིས་ནི་གཞན་གྱི་རྐྱེན་གྱིས་རྟོགས་པ་མ་ཡིན་པ་བསྟན་ཏེ། སངས་རྒྱས་པའི་སྔ་ལོགས་སུ་སློབ་དཔོན་གཞན་གྱི་ངག་ལ་མ་ལྟོས་པར་སངས་རྒྱས་ཉིད་དེ་འཕགས་པའི་སོ་སོ་རང་གིས་རིག་པའི་ཡེ་ཤེས་ཀྱིས་སངས་རྒྱས་ཤིང་རྟོགས་པར་བྱ་བའི་ཕྱིར་གྱི་གཏན་ཚིགས་ལས་གཞན་གྱི་རྐྱེན་གྱིས་རྟོགས་པ་མ་ཡིན་པའི་ཐ་སྙད་གྲུབ་བོ། །སངས་རྒྱས་ནས་ནི་ཞེས་བྱ་བས་ནི་མཁྱེན་པ་དང་ལྡན་པ་བསྟན་ཏེ། བཤད་པའི་ཚུལ་དེ་ལྟར་སངས་རྒྱས་ཉིད་དེ་འདུས་མ་བྱས་པ་དང་། ལྷུན་གྱིས་གྲུབ་པ་དང་།སོ་སོ་རང་གིས་རིག་པའི་ཚུལ་གསུམ་གྱིས་རྟོགས་པའི་ཕྱིར་གྱི་གཏན་ཚིགས་ཀྱིས་མཁྱེན་པ་དང་ལྡན་པའི་ཐ་སྙད་གྲུབ་བོ། །མ་རྟོགས་རྟོགས་ཕྱིར་འཇིགས༷་མེད་རྟག་པའི་ལམ་སྟོན་པ། །ཞེས་བྱ་བ་འདིས་ནི་བརྩེ་བ་དང་ལྡན་པ་བརྗོད་དེ། མ་རྟོགས་པའི་སྡུག་བསྔལ་ཞི་བའི་ཆེད་དུ་ལམ་སྟོན་པའི་ཕྱིར་གྱི་གཏན་ཚིགས་ཀྱིས་ཐུགས་བརྩེ་བ་ཅན་དུ་གྲུབ་བོ། །མཁྱེན་བརྩེའི་རལ་གྲི་རྡོ་རྗེ་མཆོག་བསྣམས་སྡུག་བསྔལ་མྱུ་གུ་གཅོད་མཛད་གཅིག༷ །སྣ་ཚོགས་ལྟ་ཐིབས་ཀྱིས་བསྐོར་ཐེ་ཚོམ་རྩིག་པ་འཇིག་མཛད་དེ་ལ་འདུད། །
ཅེས་བྱ་བ་འདྀས་ནི་ནུས་པར་ལྡན་པ་བརྗོད་དེ། ཡེ་ཤེས་དང་ཐུགས་རྗེས་འབྲས་བུ་སྡུག་བསྔལ་དང་དེའི་རྒྱུ་ཉོན་མོངས་སྤོང་པའི་ཕྱིར་གྱི་གཏན་ཚིགས་ལས་ནུས་པ་དང་ལྡན་པའི་ཐ་སྙད་གྲུབ་པ་ཡིན་ནོ། །གཅིག་ནི་འགྲན་ཟླ་མེད་པའོ། །ཁྱད་པར་དྲུག་པོ་དེ་རྣམས་བསྡུས་པས་སངས་རྒྱས་ཉིད་དོན་གཉིས་དང་ལྡན་པར་བརྗོད་པ་ཡིན་ཏེ། ཁྱད་པར་དང་པོ་གསུམ་གྱིས་རང་གི་དོན་བརྗོད་ལ། ཕྱི་མ་གསུམ་གྱིས་གཞན་གྱི་དོན་དང་ལྡན་པ་བརྗོད་པ་ཡིན་ནོ། །དེ་ལྟར་ཡོན་ཏན་བརྒྱད་དང་ལྡན་པས་སངས་རྒྱས་ནི་འདུད་པར་འོས་པ་ཉིད་དུ་གྲུབ་བོ། །དེ་ལ་སངས་རྒྱས་ཀྱི་ཡོན་ཏན་རྣམ་པ་དྲུག་པོ་བརྗོད་པ་གང་ཡིན་པ་འདིས་ནི་བསྟན་བཅོས་འདིའི་བརྗོད་པར་བྱ་བའི་ཡན་ལག་རགས་པ་ཐམས་ཅད་བསྟན་པ་ཡིན་ནོ། །དེ་ཡང་འདུས་མ་བྱས་པས་ནི་དེ་བཞིན་གཤེགས་པའི་སྙིང་པོ་གློ་བུར་བའི་རྒྱུ་དང་རྐྱེན་གྱིས་འཕྲལ་དུ་འདུས་བྱས་པ་མ་ཡིན་གྱི། ཐོག་མ་མེད་པའི་དུས་ནས་རང་གི་ངང་གིས་རྗེས་སུ་ཞུགས་པའི་རྟག་པ་ཡིན་པར་
བསྟན་ལ།དེ་ཉིད་ནི་པདྨའི་སྦུབས་ན་དེ་བཞིན་གཤེགས་པའི་སྐུ་བཞུགས་པ་ལ་སོགས་པའི་དཔེ་དགུས་བསྟན་པ་ཡིན་ནོ། །ལྷུན་གྱིས་གྲུབ་པའི་ཡོན་ཏན་གྱིས་ནི་ནམ་མཁའ་ཇི་སྲིད་དུ་སངས་རྒྱས་ཀྱི་ཡེ་ཤེས་རྗེས་སུ་ཞུགས་པ་ཕྱི་མའི་མཐའི་བར་དུ་རྟག་པར་
བསྟན་པ་ཡིན་ཏེ། དེ་ནི་ངོ་བོ་དང་རྒྱུ་དང་འབྲས་བུ་ལ་སོགས་པའི་རྣམ་པར་བཞག་པ་བཅུས་སྟོན་པ་ཡིན་ནོ། །གཞན་གྱི་རྐྱེན་གྱིས་རྟོགས་པ་མ་ཡིན་པའི་རང་བྱུང་གི་ཡེ་ཤེས་བསྟན་པས་ནི་བྱང་ཆུབ་ཀྱི་ལེའུ་བསྟན་ལ། མཁྱེན་པས་ནི་སྟོབས་བཅུ་ལ་སོགས་པའི་ཡོན་ཏན་རྣམས་བསྟན་ཞིང་། མཁྱེན་པ་དང་བརྩེ་བ་དང་ནུས་པ་ཚོགས་པ་དག་གིས་ནི།སྲིད་ལ་མཁྱེན་དང་བརྩེ་ཆེན་འགྱུར་བ་དང་། །མི་འགྱུར་མ་གོས་ནམ་མཁའི་དཀྱིལ་གནས་པ། །ཞེས་བྱ་བ་ལ་སོགས་པའི་རིམ་པས་འཕྲིན་ལས་བསྟན་པ་ཡིན་ནོ། །སངས་རྒྱས་བསྟན་པས་ནི་ཆོས་དང་དགེ་འདུན་ཡང་དོན་གྱིས་བསྟན་ཏེ། ཐུབ་པ་ཆོས་ཀྱི་སྐུ་ཅན་ཕྱིར། །ཚོགས་ཀྱང་དེ་ཡི་མཐར་ཐུག་ཕྱིར། །ཞེས་གསུངས་པའི་ཕྱིར་རོ། །འདུད་ཅེས་བྱ་བས་མཆོད་པར་བྱ་བའི་ཡུལ་དུ་བསྟན་པ་ཉིད་ཀྱིས་མཚོན་ནས་དེ་ལ་མོས་པའི་ཕན་ཡོན་ཡང་བསྟན་པ་ཡིན་ནོ། །
ཡོན་ཏན་དྲུག་པོ་འདི་དག་གང་གི་ཡིན་པའི་བདག་པོ་ནི་སངས་རྒྱས་དཀོན་མཆོག་ཏུ་གསུངས་པ་ལས་ལོངས་སྤྱོད་རྫོགས་པའི་སྐུ་ལ་སོགས་པ་ཀུན་རྫོབ་པ་དག་ནི་མ་ཡིན་གྱི་སངས་རྒྱས་ཉིད་ཅེས་བྱ་བ་དོན་དམ་པའི་སངས་རྒྱས་ཡིན་ཏེ། སངས་རྒྱས་ཉིད་ནི་འདུས་མ་བྱས་པ་ཡིན་ཞིང་། ལྷུན་གྱིས་གྲུབ་པ་ཡིན་ལ། རང་བྱུང་གི་བྱང་ཆུབ་ཡིན་ཞིང་།མཁྱེན་པ་དང་། བརྩེ་བ་དང་།ནུས་པའི་ངོ་བོ་ཉིད་ཡིན་པར་སྒྲུབ་པའྀ་ཕྱིར་ལ། གཟུགས་ཀྱི་སྐུ་ནི་འདུས་བྱས་པ་ཡིན་པའི་ཕྱིར་རོ། །དོན་དམ་པའི་སངས་རྒྱས་དེ་ཡང་མདོ་སྡེའི་རྒྱན་ལས། སྐུ་གསུམ་དག་གྀས་སངས་རྒྱས་ཀྱི། །སྐུ་བསྡུས་པར་ནི་ཤེས་བྱ་སྟེ། །ཞེས་གསུངས་པ་ལས། ཆོས་ཀྱི་སྐུ་དང་འདིར་གསུངས་པའི་སྐུ་གསུམ་ལས་ངོ་བོ་ཉིད་ཀྱི་སྐུ་ལ་བྱའོ། །དེ་ཡང་དབུ་མ་རིགས་པའི་ཚོགས་ལས་གསུངས་པར་གྱུར་པ་རིགས་པའི་སྟོབས་ཀྱིས་རྙེད་པའི་སྟོང་པ་ཉིད་མེད་པར་དགག་པའི་མཚན་ཉིད་ཅན་ལ་བདེན་པ་གཉིས་རྣམ་པར་འབྱེད་པ་ལས།ཆོས་རྣམས་ཀུན་གྱི་ལུས་ཡིན་ཕྱིར། །ཡོན་ཏན་ཕུན་ཚོགས་ཀུན་རྟེན་ཕྱིར། །རིགས་པའི་རྗེས་འབྲང་ངོ་བོའི་ཕྱིར། །སྐྱོབ་པ་རྣམས་ཀྱི་ཆོས་སྐུར་འདོད། །ཅེས་འཐད་པ་གཞན་དང་གཞན་གྱིས་ཆོས་ཀྱི་སྐུར་གསུངས་ཏེ།དེ་ཡང་ཆོས་ནི་ཤེས་བྱ་ཞེས་བྱ་བའི་ཚུལ་གྱིས་ཤེས་བྱ་ཐམས་ཅད་ལ་བརྗོད་ལ། དེ་རྣམས་ཀྱི་རང་བཞིན་ཡིན་པས་སྐུ་ཞེས་བརྗོད་དེ།རང་བཞིན་དང་ངོ་བོ་ཉིད་དང་བདག་ཉིད་ཀྱི་སྒྲ་རྣམས་སྐབས་ཀྱིས་ལུས་ལ་ཡང་འཇུག་པས་དེ་སྐད་དུ་བརྗོད་དོ། །ཇི་ལྟར་ཞེ་ན། རེ་རེའི་བདག་ཉིད་རུས་པའི་ཕུང་པོ་ནི།།ཞེས་བྱ་བ་དེར།རེ་རེའི་ལུས་ཀྱི་རུས་པའི་ཕུང་པོ་ནི། །ཞེས་བྱ་བ་ཡིན་པའི་ཕྱིར་དང་། ཀུན་ཏུ་བདག་གི་ངོ་བོ་ནི། །ཞེས་བྱ་བ་བདག་གི་ལུས་ལ་བརྗོད་པའི་ཕྱིར་རོ། །ཡང་ཆོས་ཀྱི་སྒྲ་ལམ་ལ་འཇུག་པས་ལམ་གྱི་ཡོན་ཏན་གྱི་དམིགས་པ་ཡིན་ཞིང་། དམིགས་པ་ཡང་རྟེན་གྱི་དོན་ཡིན་ལ།རྟེན་ཞེས་བྱ་བ་ཡང་ལུས་དང་རྣམ་གྲངས་ཀྱི་སྒྲ་ཡིན་པའི་ཕྱིར་རོ། །བྱང་ཆུབ་སེམས་དཔའི་སྦྱོད་པ་ལ་འཇུག་པ་ལས། རྒྱལ་པོ་ཆོས་བཞིན་སྤྱོད་པ་དང་། །ཞེས་གསུངས་པའི་ཆོས་ནི་རིགས་པ་སྟེ། རིགས་པས་ཆད་པས་གཅོད་ཅེས་བྱ་བ་ལ་སོགས་པ་ཡིན་པའི་ཕྱིར་ཏེ། སྟོང་པ་ཉིད་ཀྱང་རིགས་པའི་རྗེས་སུ་འགྲོ་བ་ཅན་གྱི་བདེན་པ་ཉིད་ཡིན་པས་ཆོས་རིགས་པའི་རྗེས་སུ་འབྲང་བའི་ངོ་བོའམ་སྐུའོ་ཞེས་བྱ་བ་ཡིན་ནོ། །སྐུའི་སྐད་དོད་ཀཱ་ཡ་ཞེས་བྱ་བ་སྒྲོག་པ་ལ་ཡང་འཇུག་པས་འགྲེལ་པར། ཆོས་རྣམས་འདིར་སྒྲོག་པའི་དོན་གྱིས་སྐུ་སྟེ་ཞེས་གསུངས་པའི་ཕྱིར་ཆོས་ཀྱི་སྐུའི་སྒྲ་འཇུག་པའི་ཡུལ་བཞིར་བཤད་དོ། །རྟོག་གེ་འབར་བར་ཡང་། ཡུམ་ལས་ཆོས་དང་གཟུགས་ཀྱི་སྐུ་ཐོབ་པར་འདོད་པས་ཤེས་འབྱུང་བའི་ཆོས་ཀྱི་སྐུ་ནི་གསུང་རབ་ལ་བཞེད་ལ། འདི་ཉིད་དུ་ཡང་། ཆོས་སྐུ་རྣམ་གཉིས་ཤེས་བྱ་སྟེ། །ཆོས་དབྱིངས་ཤིན་ཏུ་དྲ་ིམེད་དང་། །དེ་ཡི་རྒྱུ་འཐུན་ཟབ་པ་དང་། །སྣ་ཚོགས་ཚུལ་ནི་སྟོན་པའོ། །ཞེས་གསུངས་པའི་ཕྱིར་དྲང་བ་དང་། ངེས་པའི་དོན་གྱི་གསུང་རབ་ལ་ཆོས་ཀྱི་སྐུར་བརྗོད་དོ།།དབུ་མ་ཚིག་གསལ་བར་ཡང་། དེ་ཉིད་བདེ་བར་གཤེགས་པ་རྣམས་ཀྱིས་དབུ་མའི་ལམ་དུ་ཡང་དག་བསྒྲགས་པར་གྱུར། །དེ་ནི་ཐུབ་པའི་ཆོས་ཀྱི་རང་བཞིན་སྐུར་འདོད་དེ་ནི་སྟོང་པ་ཉིད་དུ་བརྗོད། །ཅེས་སྟོང་པ་ཉིད་དབུ་མའི